РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/257-18

26. октобар 2018. године

Б е о г р а д

ЗАПИСНИК

СА 58. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 26. ОКТОБРА 2018. ГОДИНЕ

Седница је почела у 13,50 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Верољуб Матић, Душица Стојковић и Бранимир Јовановић.

Седници су присуствовали и заменици чланова Одбора: Вера Јовановић, заменик др Дарка Лакетића, Катарина Ракић, заменик др Драгане Баришић, Јелена Мијатовић, заменик Марка Зељуга и Стефана Миладиновић, заменик Ђорђа Милићевића.

Седници нису присуствовали чланови Одбора: др Дарко Лакетић, др Драгана Баришић, Марко Зељуг, Ђорђе Милићевић, проф. др Војислав Шешељ, Немања Шаровић, Бранка Стаменковић, Горан Ћирић, Момо Чолаковић, Петар Петровић, Ненад Константиновић и Ненад Чанак.

Седници је присуствовала и Марија Јањушевић, народни посланик Посланичке групе Двери, која није члан Одбора.

Председник Одбора је образложио да је седницу сазвао у року краћем од рока предвиђеног чланом 72. став 2. Пословника Народне скупштине због потребе да Одбор размотри и донесе акте из предложеног дневног реда.

Пре утврђивања дневног реда, Одбор је једногласно прихватио предлог председника Одбора да се обави заједнички јединствени претрес по тачкама 2. и 3. предложеног дневног реда, који је поднет на основу члана 82, члана 92. став 2, члана 192. ст. 2. и 3. и члана 193. Пословника Народне скупштине.

На предлог председника, Одбор је једногласно утврдио следећи

Д н е в н и р е д:

- усвајање записника са 57. седнице Одбора -

1. Утврђивање предлога одлуке о давању сагласности на Одлуку о изменама и допуни Одлуке о образовању и раду Стручне службе Заштитника грађана и на Правилник о унутрашњем уређењу и систематизацији радних места у Стручној служби Заштитника грађана (21 број 02-3279/18 од 22. октобра 2018. године);
2. Разматрање обавештења заменика генералног секретара Народне скупштине о изрицању мере одржавања реда народном посланику Саши Радуловићу, на Другој седници Другог редовног заседања Народне скупштине Републике Србије у Једанаестом сазиву у 2018. години (21 Број: 120-3213/18 од 17. октобра 2018. године);
3. Разматрање обавештења заменика генералног секретара Народне скупштине о изрицању мере одржавања реда народним посланицима Марији Јањушевић и Балши Божовићу, на Другој седници Другог редовног заседања Народне скупштине Републике Србије у 2018. години (21 број 120-3285/18 од 23. октобра 2018. године);
4. Разматрање захтева Марјане Мараш, народног посланика за давање позитивног мишљења за обављање друге јавне функције (21 Број 02-3262/18 од 19. октобра 2018. године);

Пре преласка на рад по утврђеном дневном реду, Одбор је једногласно, без примедаба, усвојио записник са 57. седнице Одбора.

**Прва тачка дневног реда:** Утврђивање предлога одлуке о давању сагласности на Одлуку о изменама и допуни Одлуке о образовању и раду Стручне службе Заштитника грађана и на Правилник о унутрашњем уређењу и систематизацији радних места у Стручној служби Заштитника грађана.

Председник Одбора је упознао чланове и заменике чланова Одбора да је Заштитник грађана доставио Народној скупштини на сагласност Одлуку о изменама и допуни Одлуке о образовању и раду Стручне службе Заштитника грађана и Правилник о унутрашњем уређењу и систематизацији радних места у Стручној служби, с обзиром на то да је чланом 38. ставом 3. Закона о Заштитнику грађана прописано да Заштитник грађана акта о организацији и систематизацији послова стручне службе доноси уз сагласност Народне скупштине.

Дискусије није било.

На предлог председника, Одбор је једногласно утврдио Предлог одлуке о давању сагласности на акта Заштитника грађана и то на Одлуку о изменама и допуни Одлуке о образовању и раду Стручне службе Заштитника грађана и на Правилник о унутрашњем уређењу и систематизацији радних места у Стручној служби Заштитника грађана.

На предлог председника, Одбор је једногласно за представника предлагача на седници Народне скупштине одредио др Александра Мартиновића, председника Одбора.

Одбор је, на предлог председника, једногласно одлучио да предложи да Народна скупштина, у складу са чланом 167. Пословника Наородне скупштине, по хитном поступку размотри и донесе одлуку о давању сагласности на акта Заштитника грађана.

**Друга и трећа тачка дневног реда:** Разматрање обавештења заменика генералног секретара Народне скупштине о изрицању мере одржавања реда народном посланику Саши Радуловићу, на Другој седници Другог редовног заседања Народне скупштине Републике Србије у Једанаестом сазиву у 2018. години; Разматрање обавештења заменика генералног секретара Народне скупштине о изрицању мере одржавања реда народним посланицима Марији Јањушевић и Балши Божовићу, на Другој седници Другог редовног заседања Народне скупштине Републике Србије у 2018. години

У складу са усвојеним предлогом председника Одбора, Одбор је о наведеним тачкама утврђеног дневног реда водио заједнички јединствени претрес.

У дискусији је учествовала Марија Јањушевић, која је члановима Одбора желела да појасни околности под којима јој је изречена опоменa, навевши да јој је председавајући на седници Народне скупштине изрекао меру одржавања реда јер је рекла да је изјава министра Зоране Михајловић поводом непримерене изјаве амбасадора САД да је Косово независна држава неприхватљива.

Одбор је, у складу са чланом 157. став 2. Пословника Народне скупштине, о сваком предлогу одлуке о новчаној казни, одлучивао посебно.

На предлог председника, Одбор је једногласно донео Одлуку о новчаној казни из тачке два утврђеног дневног реда, за САШУ РАДУЛОВИЋА, народног посланика на сталном раду у Народној скупштини, који се кажњава новчаном казном у висини од 10% основне плате народног посланика, у износу од 7.171,26 динара.

На предлог председника, Одбор је једногласно донео Одлуку о новчаној казни из тачке три утврђеног дневног реда, за МАРИЈУ ЈАЊУШЕВИЋ, народног посланика на сталном раду у Народној скупштини, која се кажњава новчаном казном у висини од 10% основне плате народног посланика, у износу од 7.171,26 динара.

На предлог председника, Одбор је једногласно донео Одлуку о новчаној казни из тачке три утврђеног дневног реда, за БАЛШУ БОЖОВИЋА, народног посланика на сталном раду у Народној скупштини, који се кажњава новчаном казном у висини од 10% основне плате народног посланика, у износу од 7.171,26 динара.

**Четврта тачка дневног реда:** Разматрање захтева Марјане Мараш, народног посланика за давање позитивног мишљења за обављање друге јавне функције.

Председник Одбора је упознао чланове и заменике чланова Одбора са захтевом народног посланика Марјане Мараш за давање позитивног мишљења да уз функцију народног посланика, обавља и функцију председника Скупштине општине Врбас.

Дискусије није било.

На предлог председника, Одбор је једногласно дао позитивно мишљење Марјани Мараш, народном посланику, да уз функцију народног посланика обавља и функцију председника Скупштине општине Врбас.

Седница је завршена у 14:05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић